**Toamna ce-o să vină**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- M-am rătăcit și nu mai am cuvinte

Să mătur vara asta din pridvor

Că anotimpul lung cu fustă minte

Și nu te-aduce-aproape, iar eu mor

Jucându-mă cu glezna ta subțire

Ori desenând pe talpă un rondel

Cu fantezii născute din iubire

Și lacrimi care cad lângă penel.

Știu că septembrie, când o să vină,

O să mă-mbete cu parfumul tău,

Iar eu voi adormi lângă tulpină

Și toamna poate nu-mi va fi călău.

- Pe pragul verii poposeşte luna

Să-mi coloreze cerul în iatac,

Poveşti de dor s-au spus o mie una,

Dar păsările ţipă, apoi tac.

Convoaie lungi de aripi fără formă

Străbat cu greu fâşiile de nori,

Sub ploaia gri pământul se transformă

Într-un ocean. Cândva, pe-un câmp cu flori

Ne întâlneam în roua ne-ncepută

De paşii altor toamne ce-au trecut

Prin viaţa ta. Nici timpul nu m-ajută

Să-ţi desenez pe buze un sărut.

Ioan Grigoraș Liliana Trif